M. Sabolová, poslankyňa: (2002-05-23):
Ešte niekoľko poznámok. Myslím si, že – tak ako som hovorila – tieto zákony sú odlišné. Sú to vlastne zákony pre dve mestá. Majú síce veľa spoločného, vecných problémov. A je na škodu veci, že tie dva zákony nemôžu byť rovnako postúpené do druhého čítania. Uvidíme, ako dopadne náš zákon. Chcem však povedať, že mám isté výhrady voči predloženej novele, ktoré sa budem snažiť v druhom čítaní vo výbore upraviť, a je to v prvom rade počet poslancov. To, čo som povedala, že počet poslancov 3 v malých mestských častiach, to sú rodinné klany a nemôže to byť dobré, čiže minimálny počet poslancov 7 až 9 v malých mestských častiach, tie väčšie treba upraviť. Druhá vážna vec je tá, aby sme počet poslancov v mestskom zastupiteľstve zo zákona stanovili tak, aby mestské časti mali minimálne 1 poslanca, teda každá mestská časť, a aby ostatné veľké mestské časti boli zo zákona určené kľúčom, príklad na 10 000 obyvateľov 1 poslanec, a aby to bolo dané zo zákona. Aby bez ohľadu na to, aké zastupiteľstvo v ktoromkoľvek období bude, zo zákona bolo jasné, aký počet poslancov v mestskom a miestnych zastupiteľstvách v tej jednotlivej mestskej časti či v meste bude. Verím, že zákon pri prerokúvaní v druhom čítaní nenadobudne také pozmeňujúce návrhy, ktoré by centralizovali zákon na Národný výbor mesta Košíc a aby samosprávy, ktoré fungujú dnes v mestských častiach – a dnes, dá sa povedať, živia a dávajú fungujúci rámec mestu Košice –, sa nestali len nejakými satelitmi, ale aby ostali právnickými osobami, tak ako bolo navrhované v zákone o Bratislave, čo napr. v zákone o meste Košice chýba. Toľko azda len moje pripomienky. Je možné, aby aj zákon o meste Košice prešiel samostatne do druhého čítania bez toho, či prešiel zákon o Bratislave, nechám na zvážení a vôli tohto parlamentu. Ale myslím si, že ak chceme novelizovať zákon o meste Košice, treba v budúcom volebnom období urobiť generálne prehodnotenie týchto zákonov, ale v tomto období sa zamerať hlavne na zmenu počtu poslancov, ktoré nabaľujú zbytočne veľké mestské a obecné zastupiteľstvá. Ďakujem veľmi pekne. A ako Košičanka prosím o podporu postúpenia do druhého čítania s tým, že nesúhlasím, aby sme išli do veľkého zásahu do zákona o meste Košice. J. Migaš, predseda NR SR: Faktická poznámka na vystúpenie pani poslankyne Sabolovej. Poslanec Vladimír Bajan. Uzatváram možnosť prihlásiť sa do rozpravy s faktickou poznámkou. Pán poslanec Bajan, nech sa páči. Zapnite mikrofón pánu poslancovi Bajanovi. V. Bajan, poslanec: Ďakujem pekne, pán predseda. Ja by som naozaj chcel podporiť stanovisko, ktoré pani kolegyňa vyjadrila, a to je podpora do druhého čítania. Naozaj sú tam veci, ktoré by sme mohli v druhom čítaní zlepšiť s tým, že možno by bolo aj dobré, keby sme mali samostatný čas na zákon o Bratislave a na zákon o Košiciach. Niektoré veci sú naozaj rozdielne, niektoré spoločné. Tento zákon neobmedzuje súčasný stav v rozdelení kompetencií, myslím si, že ide len o zosúladenie takisto zákona č. 369 o obecnom zriadení a zákona o Košiciach. Naozaj odporúčam kolegom, aby sme prípadné nezrovnalosti riešili v druhom čítaní a aby sme tento návrh postúpili do druhého čítania. Ďakujem pekne. J. Migaš, predseda NR SR: Ďalej v rozprave vystúpi pani poslankyňa Čižmáriková. K. Čižmáriková, poslankyňa: Ďakujem za slovo. Vážený pán predseda, vážení páni poslanci a panie poslankyne, keď som išla dole po schodoch, hneď som počula, že hovoria samé Košičanky. Ja nie som pôvodom z Košíc, ale musím povedať, že žijem v tomto meste 28 rokov a je to mesto, v ktorom sa žije veľmi dobre. Možno práve preto, že včera tu bola debata rôzneho druhu, rôznych názorov o meste Bratislava, chcem povedať, že možnože na rozdiel od Bratislavy sa Košičania medzi sebou vedia dohodnúť o niečo skôr a o niečo rýchlejšie. Preto by som bola veľmi rada, keby ste sa pri posudzovaní tejto novely zákona o meste Košice dokázali odosobniť a zabudnúť na to, že včera sme vrátili novelu zákona o meste Bratislava na dopracovanie, a keby ste nedali medzi to nejaké rovná sa, že keď jedno, tak aj druhé. Ja som okrem iného aj poslankyňa Mestského zastupiteľstva v Košiciach, takže veľmi dôverne poznám nielen mestské problémy, ale aj to, ako sa v zastupiteľstve a v mestskej rade pracuje. Isteže každý má právo na svoj názor. Tie názory sú rôzne, ale po rôznych debatách, diskusiách sa dokážeme dohodnúť na určitých spoločných výstupoch, ak každý trošičku zľaví z toho svojho. Verím, že to bude tak aj v tomto prípade, o čo v podstate žiadala aj pani poslankyňa Sabolová. A my sme sa dohodli, že bez ohľadu na to, z ktorej politickej strany sme, zároveň sme z jedného mesta, že spolu o týchto možných pozmeňujúcich návrhoch v prípade, že vážená snemovňa tento zákon pustí do druhého čítania, budeme hovoriť. V Košiciach máme 22 mestských častí. Keď sa pred niekoľkými rokmi už začalo hovoriť o tom, že treba novelu zákona o meste Košice, prvý argument bol, že páni starostovia začali mať obavy o to, že ich mestská časť bude zo zákona zrušená a oni už nebudú starostovia. Chcem povedať, ak ste si dobre pozreli novelu tohto zákona, že o takom niečom sa tu vôbec nehovorí, takže bola by som veľmi rada, keby tento argument nikto nebral do úvahy. Napriek tomu, že sama som aj mestská poslankyňa, uznávam, že ak v takom meste, ako sú Košice, ktoré majú 240 000 trvale bývajúcich obyvateľov, je okolo 450 poslancov mestského zastupiteľstva i 22 miestnych zastupiteľstiev, čo stojí mesto a mestské časti približne 105 mil. Sk každý rok, tak pri finančných problémoch, ktoré mesto a mestské časti majú, je to počet značne nadsadený. Ja sama bývam na sídlisku, ktoré je samostatnou mestskou časťou, Sídlisko dargovských hrdinov, alebo Furča, ako to Košičania nazývajú, ktoré má 30 000 obyvateľov a je tam 45 poslancov. Zdá sa mi to prehnané, a preto podporujem najmä tú časť novely zákona, kde sa hovorí o znížení počtu poslancov. Takisto však súhlasím s tým, aby bol urobený nejaký rozumný kľúč, nejaký koeficient na určitý počet obyvateľov. Samej sa mi to zdá zvláštne, ak sedíme v zastupiteľstve, alebo ešte lepšie povedané, v mestskej rade, že starosta, ktorý je zvolený mestskou časťou, ktorá má možno 2 000 obyvateľov, má takisto 1 hlas a takú istú silu hlasu ako starosta, ktorý šéfuje časti, ktorá má 60 000 obyvateľov. Boli tu už rôzne návrhy a pripomienky, ktoré sa týkali Bratislavy a sú aj spoločné takisto pre mesto Košice. Zase sú niektoré ustanovenia, ktoré mesto Košice potrebuje osobitne. Chcem vám povedať aj to, že o dobrej vôli samotných starostov mestských poslancov svedčí aj fakt, že po mnohých a dlhých debatách sa 19. apríla Regionálne združenie mestských častí Košice dohodlo a rozhodlo, že so zásadnými návrhmi a pripomienkami novely zákona o meste Košice súhlasí. Iste bude čas medzi prvým a druhým čítaním niektoré pozmeňujúce návrhy uplatniť, a preto aj ja chcem poprosiť, aby táto novela zákona o meste Košice bola pridelená aj výboru pre ľudské práva a národnosti, ktorého som členkou, a takisto sa tým vytvorí určitý priestor na uplatnenie pozmeňujúcich návrhov. Ďakujem veľmi pekne za pozornosť. Dúfam, že aj tí, ktorí v Košiciach nebývajú, lebo je nás z Košíc iba 6 poslancov v tomto parlamente, že si náš návrh osvoja a že nás podporia. A keď prídete do Košíc, tak máte za to pozvanie na dobrú večeru. Ďakujem. J. Migaš, predseda NR SR: Faktické poznámky na vystúpenie pani poslankyne: pán poslanec Engliš, pani poslankyňa Sabolová a pán poslanec Rusnák. Uzatváram možnosť prihlásiť sa s faktickou poznámkou. Pán poslanec Engliš, nech sa páči. A. Engliš, poslanec: Ďakujem, pán predseda. Chcel by som nadviazať na myšlienky, ktoré povedala pani poslankyňa Čižmáriková, že treba zahodiť politické tričká a prispieť k tomu, aby sa situácia v Košiciach, teda v meste, zlepšila. Môžem povedať, že HZDS v mestskom zastupiteľstve, teda v mestskom parlamente nemá ani jedného zástupcu, čiže ako poslanec za HZDS by som mohol povedať, že ma to nemusí zaujímať, ale ako poslanca za Košice ma to zaujíma. A chcel by som sa poďakovať aj pánu poslancovi Bajanovi, že to vníma úplne ináč ako situáciu v Bratislave, za podporu toho, aby to prešlo do druhého čítania. Takisto, keď pani poslankyňa Sabolová hovorila o tom, že to nechá na zváženie, kvitujem to, že na záver povedala, že žiada, aby to bolo posunuté, kde by sa niektoré veci odstránili, vycibril by sa ten zákon a bolo by to jednoznačne na podporu činnosti mesta Košíc. Čiže ja ako poslanec za HZDS vyzývam celý parlament, aby pomohol v tejto práci Košiciam, pretože Košice majú obrovské problémy, a aby týmto prispel k zlepšeniu situácie v Košiciach. Čiže prikláňam sa k tomu, aby sme to posunuli do druhého čítania, aby sme veci, ktoré sú tam zlé, vyhodili z toho a skôr aby sme podporili tento zákon a pomohli riešiť problémy v Košiciach, ktoré, ako iste viete, nie sú malé. Ďakujem za podporu tohto zákona. Ďakujem za možnosť vystúpenia. J. Migaš, predseda NR SR: Pani poslankyňa Mária Sabolová.